I en debatt i Litteraturhuset i går sa Bård Hoksrud niks og nei til å bruke statlige penger på å bygge Bybanen til Åsane, melder BT.

– Bybanen er fin å se på, men funksjonaliteten er for dårlig, sa han og forklarte at den går for seint og at ingen kan dokumentere at Bybanen har ført til en høyere kollektivandel.

Frps transportpolitiske talsmann, Bård Hoksrud fra Telemark altså, visste da trolig ikke at hans politiske nestleder Ketil Solvik Olsen og førstekandidat Gjermund Hagesæter i forrige uke tok bilder av seg selv i Åsane.

Bildene ble sendt BA med følgende beskjed i e-posten:

– Vi vil finansiere Bybanen ut hit, uten bruk av bompenger!

NEKTET Å VÆRE MED PÅ STUNT

Partiet sendte bildene til BA etter at Frp nektet å være med Unge Høyre, Unge Venstre og KrFU på et Bybane-stunt. De tre sistnevnte partiene garanterte å betale 50 prosent av Bybanen til Åsane.

Dette var ikke nok for for de to Frp-herrene, og nå kommer altså bildene til sin rett, ettersom vi har to totalt forskjellige Bybane-utspill fra ett og samme parti.

Frps Gjermund Hagesæter og Ketil Solvik Olsen vil bruke omlag syv statlige milliarder på å bygge Bybanen til Åsane.

Frps transportpolitiske talsmann Bård Hoksrud vil ikke bruke én eneste krone.

– Det skal ikke være lett å drive valgkamp, Gjermund Hagesæter?

–Nei, altså, poenget er vi har gått inn for å prioritere en jernbaneløsningen fra Flesland via Fyllingsdalen og til Åsane. Får vi dette realisert, er det et bedre alternativ enn Bybanen.

NATURLIG ALTERNATIV

– Men i e-posten fra Frp til BA står det da ordrett: «Vi vil finansiere bybanen ut hit uten bruk av bompenger!»?

– Javel, men det skrev ikke jeg. Jeg skrev i en SMS til deg at det dreier seg om skinnengående transport (det stemmer, red. anm). Vi har prioritert en jernbaneløsning, som er raskere. Men er dette vanskelig å realisere på en eller annen måte, er Bybanen et naturlig alternativ.

– Bård Hoksrud sier at det må satses på bedre bussforbindelser i stedet?

– Han snakket også om at en jernbaneløsning ville være optimalt, men det ble han visst ikke sitert på.

– Men også lokalt har Frp gått inn for å bygge Bybane til Åsane. Hva er egentlig Frps politikk?

– Jeg er i alle fall villig til å slåss for å omdefinere pengene til en Bybane til Åsane, dersom det ikke blir en jernbane. Det overordnede her er at vi sier nei til bompenger.

FRP ER DELT...

– Var ikke Hoksrud helt up-to-date på partiets egentlige transportpolitikk?

– Jo, det var han nok. Men det er nok forskjellige meninger om dette i partiet. Han hadde ikke snakket med meg på forhånd, sier Hagesæter.

Da saken om Bybanen til Flesland var oppe i Stortinget i vår, gikk Frp inn for den. Mer presist: Byggingen av Bybanen, men ikke bompengeinnkrevningen.

Bompengeinnkrevningen stilte Frp seg dog bak i bystyret og på fylkestinget.

– Når flertallet mener at Bybanen er til det beste for bergenserne, aksepterer vi det. Men det er staten som må ta hele regningen, og ikke bergenserne gjennom bompenger, sa representant Arne Sortevik til BT da.

– OPPFØR DEG!

Gruppeleder for Frp i bystyret, varaordfører Tor Woldseth, mener telemarkskandidaten Bård Hoksrud bør begynne å oppføre seg.

– Vi er ikke en liten bygd på Østlandet, vi er Norges nest største by, og Frp sentralt bør følge litt mer med. Vi har lokalt vært med på å se på trasevalg og alt annet. Det er dumt å bomme på denne måten, det gagner ingen. Jeg går ut fra at våre stortingsrepresentanter støtter opp om å finansiere dette, sier Woldseth.

– Hvordan kan Bård Hoksrud da si det han sier?

– Det er nøyaktig mitt spørsmål også. Hvordan kan han det?!

ANTYDER AT HAN MÅ FINNE SEG EN ANNEN ROLLE

– Fordi Bård Hoksrud er partiets transportpolitiske talsmann?

– Han var! Nå har representantene gått ut av Stortinget, og roller og komiteer skal settes sammen på ny etter valget. Jeg går ut fra at partiet tenker seg godt om før man plasserer representanter i de ulike rollene. En person som knapt har vært her kan da huen ikke ta dette temaet opp uten å snakke med oss i forkant, raser Woldseth.